**Patru şoricei ghiduşi**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înhămaţi la o căruţă

Meşterită din dovleac,

Încărcată până-n vârf

Cu felii de cozonac,

Patru şoricei ghiduşi,

De cum zorii se ivesc,

Cântând vesel, chiuind,

La vânzare se pornesc.

Tot mergând, din când în când,

Se opresc pe loc şi tac,

Tare-ar vrea să se înfrupte

Cu felii de cozonac.

O felie mică, mică

Pentr-un şoricel micuţ…

Dar păpând nici nu observă

Când li-i carul gol-goluţ.

Iar acum ce să mai facă?

Vine somnul peste ei.

Stau în car şi dorm sătuli

Patru şmecheri şoricei.

Se trezesc şi iar li-i foame,

Ce-ar putea să roadă oare?

Îşi rod carul din dovleac,

N-au nici bani, nici de mâncare.

Morala:

De la ziua cea de mâine

Nu gândeşti măcar un pic

Vei rămâne fără pâine,

Vei trăi fără… nimic.